મિડ-ડે કપની સાતમી સીઝનના ગઈ કાલના પ્રી-ક્વૉર્ટરના બીજા દિવસની ચાર મૅચોમાંથી બે વન-સાઇડેડ અને બે રસપ્રદ બનેલી મૅચનાં પરિણામોથી આવતી કાલે રમાનારી ક્વૉર્ટર ફાઇનલના જંગનો તખ્તો તૈયાર થઈ ગયો છે. આવતી કાલે રમાનારી ક્વૉર્ટર ફાઇનલના ‘કરો યા મરો’ના જંગમાં પ્રથમ મૅચમાં ચૅમ્પિયન ટીમનો સામનો કપોળે કરવો પડશે. બીજી મૅચમાં યંગ ટીમ ખડાયતાએ અનુભવી અને મજબૂત ટીમ વાગડ વીસા ઓસવાળ જૈન સામે ટક્કર ઝીલવી પડશે. ત્રીજી મૅચ બન્ને મજબૂત ટીમો મેઘવાળ અને હાલાઈ લોહાણા વચ્ચે થશે. જ્યારે મજબૂત કચ્છી વીસા ઓસવાળ જૈન સામે ભારેખમ સૌરાષ્ટ્ર લેઉવા પટેલનો મુકાબલો થશે. આમ આવતી કાલે રમાનારી ચાર મૅચો દ્વારા સેમી-ફાઇનલના જંગની લાઇન-અપ નક્કી થશે.